**Loreena Isabel Irene McKennitt**, CM OM (Morden, 17. veljače 1957.) kanadska je glazbenica, kantautorica, harfistica, harmonikašica i pijanistica koja sklada, snima i svira tradicionalnu glazbu s keltskom i bliskoistočnom tematikom. McKennitt je dramski sopran. Diljem svijeta prodano je više od 14 milijuna primjeraka njezinih albuma.

Rani život
----------

McKennitt je rođena 17. veljače 1957. u Mordenu u Manitobi. Irskih je i škotskih korijena. Roditelji su joj Jack (umro 1992.) i Irene McKennitt (1931. – 2011.). U Mordenu se počela zanimati za glazbu i djelomično ju je nadahnula glazbena tradicija lokalne grupe menonita.

McKennitt se upisala na Sveučilište u Manitobi u Winnipegu kako bi postala veterinarka. U Winnipegu je počela slušati narodnu glazbu, pogotovo glazbu Kanađana kao što su Neil Young, Joni Mitchell i Gordon Lightfoot. U to se vrijeme počela zanimati i za keltsku glazbu pa je posjetila Irsku kako bi je čula uživo. Zbog toga je naučila svirati irsku harfu i nastupati na raznim mjestima, kao što je St. Lawrence Market u Torontu, kako bi zaradila novac za snimanje prvog albuma.
Godine 1981. preselila se u Stratford, Ontario kako bi se pridružila Stratford Festivalu; i dalje ondje živi.

Karijera
--------

### Prvotni uspjeh (1985. – 1998.)

Prvi album, *Elemental*, objavljen je 1985. godine, nakon čega su uslijedile objave albuma *To Drive the Cold Winter Away* (1987.), *Parallel Dreams* (1989.), *The Visit* (1991.), *The Mask and Mirror* (1994.), *A Winter Garden* (1995.) i *The Book of Secrets* (1997.). Sav je njezin rad objavila njezina vlastita diskografska kuća Quinlan Road.

Godine 1990. McKennitt skladala je glazbu za dokumentarni film Nacionalnog filmskog odbora Kanade *The Burning Times*; u pitanju je feministički pogled na lov na vještice početkom novoga vijeka. Kasnije je s dodatnim glazbenicima ponovno snimila glavnu melodiju tog dokumentarnog filma i objavila je na albumu *The Visit* pod imenom "Tango to Evora".

Godine 1993. otišla je na europsku turneju tijekom koje je podržala Mikea Oldfielda. Njezina inačica tradicionalne irske pjesme "Bonny Portmore" 1995. se godine pojavila u seriji *Gorštak*, ali je godinu dana ranije uvrštena i u film *Gorštak III.* Njezin singl "The Mummers' Dance" u proljeće se 1997. godine počeo reproducirati na radiopostajama u Sjevernoj Americi i pojavio se kao glavna glazbena tema za kratkotrajnu TV seriju *Legacy*. Također se pojavio u *traileru* za film *Jednom zauvijek* iz 1998. u kojem glumi Drew Barrymore.

Njezina se glazba pojavila i u filmovima *Djed Božićnjak,* *Vojnik,* *Jade,* *Genijalac*, *Full Circle* i *Zvončica*, kao i u televizijskim serijama *Tajne Avalona*, *Roar* i *Due South*.

### Osobna tragedija i odmak od glazbe (1998. – 2006.)

U srpnju 1998. McKennittin se zaručnik Ronald Rees utopio tijekom brodske nesreće u Zaljevu Georgian sa svojim bratom Richardom i bliskim prijateljem zaručnika, Gregoryjem Cookom. Događaj ju je snažno pogodio i kasnije je te godine osnovala Memorijalnu zakladu Cook-Rees za traganje i sigurnost u vodi. U vrijeme nesreće radila je na koncertnom albumu dvaju nastupa *Live in Paris and Toronto*. Prihod u iznosu od tri milijuna dolara doniran je novoosnovanoj zakladi.

Nakon objave tog uratka McKennitt je odlučila značajno smanjiti broj javnih nastupa; nije objavila nijedan album do 2006. kad je objavljen *An Ancient Muse*.

### Povratak glazbi (2006. – danas)

Tijekom 2005. McKennit je počela raditi na uratku koji je na koncu postao *An Ancient Muse*, njezin sedmi studijski album, objavljen u studenom 2006. godine. U rujnu 2006. nastupila je u Alhambri. Nastup je premijerno prikazan na PBS-u, a u kolovozu 2007. objavljen je na setu od tri diska *Nights from the Alhambra*.

Godine 2008. McKennitt je skladala pjesmu "To the Fairies They Draw Near" kao glavnu skladbu za Disneyjev animirani film *Zvončica*. Također je i pripovjedačica u filmu. Početkom te godine vratila se i u studio Real World Studios Petera Gabriela kako bi snimila *A Midwinter Night’s Dream*, proširenu inačicu njezina EP-a *A Winter Garden: Five Songs for the Season* iz 1995. godine. Uradak je objavljen 28. listopada 2008. godine.

Od objave albuma *An Ancient Muse* McKennitt je dosljedno išla na turneje: 2007. je godine u Europi i Sjevernoj Americi otišla na *An Ancient Muse Tour*, a zatim i na podulju turneju u Kanadi i Sjedinjenim Državama. Poslije je uslijedila europska turneja 2008. godine i mediteranska turneja 2009. tijekom koje je nastupila u Grčkoj, Turskoj, na Cipru, u Libanonu, Mađarskoj i Italiji.

McKennitt je 17. rujna 2009. najavila da planira objaviti albumu *A Mediterranean Odyssey* koji bi činila dva diska. Prvi CD, "From Istanbul to Athens", sastoji se od 10 novih koncertnih snimki nastalih tijekom njezine mediteranske turneje 2009. godine, među kojima su i pjesme koje nikad prije nije snimila uživo. Drugi CD, "The Olive and the Cedar", čini mediteranska podloga. Sastoji se od prethodno neobjavljenih studijskih snimki nastalih između 1994. i 2006. godine.

Dana 12. studenog 2010. objavljen je studijski album *The Wind That Shakes the Barley*. Snimljen je u Sharon Templeu u kanadskoj saveznoj državi Ontario i sastoji se od devet tradicionalnih keltskih pjesama. McKennitt je izjavila: "Svako malo pojavi se nešto što nas vuče ka korijenima i početcima, uz perspektivu vremena i iskustva, kako bismo se prisjetili poznatih nam stvari koje smo nekoć voljeli i koje i dalje volimo."

Nakon što je McKennitt objavila *The Wind That Shakes the Barley*, posjetila je nekoliko država kako bi podržala album. Tijekom promidžbene turneje održala je jednosatni koncert u studiju njemačke radiopostaje SWR1, uz pratnju gitarista Briana Hughesa i violončelistice Caroline Lavelle, koji su dugo vremena surađivali s njom na turnejama i tijekom snimanja. Taj je nastup objavljen 2011. godine na CD-u pod imenom *Troubadours on the Rhine*. Godine 2012. nominiran je za nagradu Grammy za najbolji new age album.

Dana 30. studenog 2012. McKennitt je podržala Zakladu Golden Hat koju je osnovala Kate Winslet; tu su zakladu podržali i Tim Janis, Sarah McLachlan, Andrea Corr, Hayley Westenra, Sleepy Man Banjo Boys, Dawn Kenney, Jana Mashonee, Amy Petty i zbor, koji su nastupili na koncertu "The American Christmas Carol" u Carnegie Hallu.

Deseti studijski album, *Lost Souls*, objavljen je 11. svibnja 2018. godine.

U filmu *Road to the Lemon Grove* iz 2018. godine imala je ulogu Božjega glasa.

Nasljeđe
--------

### Žanr

McKennittinu se glazbu uglavnom klasificira kao etnoglazbu ili keltsku glazbu, no u prodavaonicama albuma katkad je se uvrštava pod žanr narodne glazbe.

McKennitt se katkad uspoređuje s Enyom, no McKennittina je glazba više utemeljena na tradicionalnim i klasičnim konvencijama, a tekstove njezinih pjesama nadahnjuju književna djela kao što su "The Lady of Shalott" Lorda Tennysona, "Prosperov govor" (posljednji solilokvij u *Oluji* Williama Shakespearea), nortambrijska balada "The Twa Sisters" (koja je nadahnula pjesmu "The Bonny Swans" na albumu *The Mask and Mirror*), "Snow" Archibalda Lampmana, "Tamna noć duše" svetog Ivana od Križa, Danteov *Pakao*, "Lullaby" Williama Blakea, Yeatsova pjesma "The Stolen Child," "The English Ladye and the Knight" Waltera Scotta i "The Highwayman" Alfreda Noyesa.

### Utjecaji

Prije nego što McKennitt sklada pjesme, istražuje određenu tematiku kako bi oblikovala koncept albuma. Prije snimanja *Elementala* i *Parallel Dreamsa* putovala je u Irsku kako bi je nadahnula povijest te države, folklor, geografija i kultura. Albumu *The Mask and Mirror* prethodio je odlazak u Španjolsku, gdje je proučavala Galiciju, keltski dio Španjolske, kao i arapske korijene. To je rezultiralo albumom u kojem se nalaze elementi keltske i arapske glazbe. Prema knjižici albuma *An Ancient Muse* McKennitt su nadahnula čitanja o putu svile i putovanja vezana uz to područje.

### Dokumentarni filmovi

Krajem 1990-ih McKennitt je snimila *No Journey's End*, polusatni dokumetarni film za američku televiziju u kojem je raspravljala o stvarima koje utječu na njezinu glazbu. *No Journey's End* sadrži dijelove iz nekoliko pjesama s albuma *Parallel Dreams,* *The Visit* i *The Mask and Mirror*. Prikazuje i javne izvedbe skladbi "The Lady of Shalott", "Santiago" i "The Dark Night of the Soul". Naknadno je objavljen na DVD-u i VHS-u; na DVD-u se nalaze i glazbeni spotovi za pjesme "The Mummers' Dance" i "The Bonny Swans". Primjerak DVD-a priložen je i uz remasterirane inačice McKennittinih CD-a iz 2004. godine.

Godine 2008. McKennitt je objavila *A Moveable Musical Feast*, utemeljen na turneji *An Ancient Muse* iz 2007. godine. Na DVD-u se nalaze intervjui s McKennitt, njezinom skupinom, tehničarima, obožavateljima i kolegama iz kanadske glazbene industrije.

### Sudski spor

McKennitt je 2005. sudjelovala u sudskom sporu u Engleskoj nakon što je njezina bivša prijateljica i suradnica, Niema Ash, objavila knjigu *Travels with Loreena McKennitt: My Life as a Friend* u kojoj se nalaze intimni detalji o njihovom prijateljstvu. McKennitt je izjavila da se veći dio knjige sastoji od privatnih informacija koje Ash nije imala pravo objaviti. Sud je zaključio da je doista došlo do kršenja povjerenja i zloupotrebe McKennittinih privatnih podataka. Dom lordova potvrdio je odluke nižeg suda 2007. godine.

Diskografija
------------

Studijski albumi
* *Elemental* (1985.)
* *To Drive the Cold Winter Away* (1987.)
* *Parallel Dreams* (1989.)
* *The Visit* (1991.)
* *The Mask and Mirror* (1994.)
* *The Book of Secrets* (1997.)
* *An Ancient Muse* (2006.)
* *A Midwinter Night's Dream* (2008.)
* *The Wind That Shakes the Barley* (2010.)
* *Lost Souls* (2018.)

Izvori
------

1. ↑  „Loreena McKennitt". Progreviews.com. Arhivirano iz originala na datum 13. siječnja 2011.. Pristupljeno 2. ožujka 2011.
2. ↑  Alex (13. prosinca 2010.). „Folk Radio UK". Folkradio.co.uk. Arhivirano iz originala na datum 29. prosinca 2010.. Pristupljeno 2. ožujka 2011.
3. ↑  „A seasoned soul – 22 Jan 200". The Irish Times. Pristupljeno 25. kolovoza 2018.
4. ↑  „About Us – Loreena McKinnett Introduces Herself". Quinlan Road. Arhivirano iz originala na datum 23. veljače 2011.. Pristupljeno 2. ožujka 2011.
5. ↑  If You Must, Label Her 'Enlightened' Pop music: Loreena McKennitt, who performs in Irvine tonight, sings ethereal material, but don't pigeonhole the harpist as New Age."Šablon:Neaktivna poveznica, *L.A. Times*, 29. studenog 1994.
6. ↑  „Loreena McKennitt acting credits". Stratford Festival Archives. Pristupljeno 2019-05-29.
7. ↑  Larry LeBlanc (24. prosinca 1994.). *A Breakthrough Year for Canadian Acts*. Nielsen Business Media, Inc.. str. 53–. ISSN 0006-2510.
8. ↑  „Explore The Music – Live in Paris and Toronto". Quinlan Road. Arhivirano iz originala na datum 8. ožujka 2011.. Pristupljeno 2. ožujka 2011.
9. ↑  „Loreena sings theme song and narrates Disney’s *Tinker Bell* – 5 July 2008". Quinlanroad.com. Arhivirano iz originala na datum 15. srpnja 2011.. Pristupljeno 2. ožujka 2011.
10. ↑  „A Midwinter Night's Dream Loreena’s newest recording for the winter season set for release October 2008 – 7 October 2008". Quinlanroad.com. Arhivirano iz originala na datum 15. srpnja 2011.. Pristupljeno 2. ožujka 2011.
11. ↑  "Tέλος Ιουνίου οι συναυλίες της Loreena McKennitt" (End of June Concerts Loreena McKennitt) Arhivirano June 12, 2009, na Wayback Machine-u, rocking.gr (Greek)
12. ↑  „Loreena McKennitt – 1 December 2012". The West End Times. Arhivirano iz originala na datum 29. svibnja 2015.. Pristupljeno 29. svibnja 2015.
13. ↑  „American Christmas Carol Concert". broadwayworld.com. 14. rujna 2012.. Pristupljeno 2. prosinca 2012.
14. ↑  „The American Christmas Carol". goldenhatfoundation.org. Pristupljeno 2. prosinca 2012.
15. ↑  „New Album Set for Release May 11th! - Loreena McKennitt". Lorrenamckennitt.com. 8. ožujka 2018.. Arhivirano iz originala na datum 16. lipnja 2020.. Pristupljeno 15. svibnja 2018.
16. ↑  Chris Knight, "Hamlet this ain’t, though there is a touch of Romeo and Juliet in Road to the Lemon Grove". *National Post*, 29. kolovoza 2019.
17. ↑  Goddard, Peter: *The darling of old folkies and new agers plays it her way.*; Toronto Star, 29. studenog 1991. E1
18. ↑  Todd, Douglas (1996). *Brave Souls: Writers and Artists Wrestle with God, Love, Death, and the Things That Matter*. Toronto, Ontario, Canada: Stoddard Publishing Co. Limited. str. 185. ISBN 0-7737-5832-1.
19. ↑  „Publicity-shy singer wins privacy claim". *CBC News*. 21. prosinca 2005.. Arhivirano iz originala na datum 26. svibnja 2007..

Vanjske poveznice
-----------------

### Sestrinski projekti

|  |  |
| --- | --- |
|  | U Wikimedijinoj ostavi ima još materijala vezanih za: **Loreena McKennitt** |

### Mrežna mjesta

* Službena stranica
* Intervju s Loreenom McKennitt u radioemisiji *Echoes*

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 201947
* LCCN: no95032199
* ISNI: 0000 0000 7363 6799
* GND: 134753488
* SUDOC: 080880479
* BNF: cb13947466p (podaci)
* MusicBrainz: c1e5344e-1bff-4727-9417-a4f55e41b5ff
* NLA: 41273806
* NKC: xx0140845
* CiNii: DA17080139

 |